
	Argumentai:
     Pasiūlymas Lietuvos Respublikos saugaus eismo automobilių keliais įstatymo Nr. VIII-2043 171 straipsnio pakeitimo įstatymo projekte išbraukti nuostatą, numatančią, nuomojant elektrinę mikrojudumo transporto priemonę, šios priemonės nuomotojui privalomai suteikti ir šalmą, teikiamas remiantis šiais argumentais:
1. Daugkartinis to paties šalmo nuomojimas įvairiems elektrinės mikrojudumo transporto priemonės vartotojams prieštarauja  pagrindinėms Lietuvos Respublikos Visuomenės sveikatos priežiūros įstatymo ir Lietuvos Respublikos Užkrečiamųjų ligų profilaktikos ir kontrolės įstatymo nuostatoms, siekiančioms užtikrinti infekcinių ir parazitinių ligų prevenciją bei diegti priemones, užkertančias kelią jų plitimui. To paties šalmo dėvėjimas įvairiems asmenims sudaro palankią terpę užkrečiamųjų ligų sukėlėjų – bakterijų, virusų, parazitų, grybų, pirmuonių ir kt. perdavimui iš asmenų sukėlėjų nešiotojų (dėvėjusių šalmą)` kitiems asmenims. Taigi, siekdami pagerinti eismo dalyvių saugumą, padidinsime užkrečiamųjų ligų plitimo ir neišvengiamo higienos normų pažeidinėjimo rizikas. 
2. Elektrinių mikrojudumo transporto priemonių nuomotojai, būdami savarankiškais ūkiniais subjektais ir turėdami  Lietuvos Respublikos Konstitucijos 46 str. garantuojamą asmens ūkinės veiklos laisvę ir iniciatyvą, valstybės priverstinai įpareigojami vykdyti ūkinę veiklą, kurios jie nebuvo numatę, kuriai jie nėra pasiruošę ir kurios jie, prognozuotina,  dėl objektyvių aplinkybių įgyvendinti nebus pajėgūs. Turimais duomenimis, tokią praktiką įvedusi Danija, negalėjo užtikrinti efektyvaus ir rezultatyvaus priimto sprendimo poveikio avarijų ir traumų tendencijoms, o įstatyminių nuostatų  nenorėję pažeidinėti verslininkai, pasitraukė iš šių paslaugų teikimo rinkos.
3. Įpareigojimas elektrinių mikrojudumo transporto priemonių vairuotojams kartu su transporto priemone privalomai nuomoti šalmą taip pat galimai prieštarauja Lietuvos Respublikos Konstitucijos 29 str. 1 d. nuostatai, kuri teigia, kad visi asmenys įstatymui yra lygūs, nes, pvz., elektrinius dviračius, riedlentes, mopedus ir  kitas transporto priemones nuomojantiems ūkio subjektams įpareigojimas privalomai nuomoti šalmą nėra taikomas. 

Pasiūlymas:
Pakeisti 171 straipsnio 2 dalį ir ją išdėstyti taip:

 Važiuoti leidžiama tik su tvarkingą stabdį ir garso signalą, baltą šviesos žibintą priekyje ir raudoną šviesos žibintą gale, taip pat iš abiejų šonų oranžinius šviesą atspindinčius elementus turinčia elektrine mikrojudumo priemone. Važiuodamas važiuojamąja kelio dalimi, elektrinės mikrojudumo priemonės vairuotojas privalo dėvėti ryškiaspalvę liemenę su šviesą atspindinčiais elementais arba šios priemonės priekyje turi degti baltas šviesos žibintas, o gale – raudonas šviesos žibintas. Važiuojant keliu tamsiuoju paros metu arba kai blogas matomumas, elektrinės mikrojudumo priemonės priekyje turi degti baltas šviesos žibintas, o gale – raudonas šviesos žibintas, šios priemonės vairuotojas privalo dėvėti ryškiaspalvę liemenę su šviesą atspindinčiais elementais. Visi elektrinių mikrojudumo priemonių vairuotojai važiuodami privalo būti užsidėję ir užsisegę dviratininko, riedlentininko ar motociklininko šalmą. Elektrinių mikrojudumo priemonių vairuotojams taip pat rekomenduojama naudoti kūno apsaugos priemones (pavyzdžiui, alkūnių, kelių apsaugas ir kt.). Jeigu elektrinė mikrojudumo priemonė yra nuomojama, šalmą privalo suteikti elektrinės mikrojudumo priemonės nuomotojas.

